Българин създаде WooWhiskey - дървени кубчета лед Предприемачество 27 март 2016 13:30 | Автор: Калоян Гаджев

Група българи, почитатели на уискито, впечатляват света с ново изобретение. WooWhiskey е аксесоар за ценителите на напитката. Може би знаете, че феновете на уискито не слагат лед в него, тъй като при разтапянето му напитката се разрежда. Някои от тях използват камъни за охлаждане на питиетата си, но те са твърде тежки, могат да счупят чашите и имат други практични проблеми.

Създателят на WooWhiskey, Трифон Михайлов, предлага алтернатива – дървени кубчета за уиски. Дървото е добър изолатор, което означава, че поставянето му във фризера няма да намали много температурата му. Оказва се обаче, че това е напълно достатъчно. Предприемачите използват европейски дъб, който подобрява вкуса на напитката. Не случайно малцовите питиета отлежават в дъбови бъчви.

Каква е тайната съставка? Мед. Трифон е трето поколение пчелар и е открил начин да третира дъбовите кубчета с пчелни продукти от собствените си кошери. Така „дървените бижута“ подобряват качеството на уискито без да променят вкуса му.

Дървените „ледчета“, освен че подобряват вкуса на питието, са и страхотен аксесоар. Когато са в чашата, привличат погледите на околните.

Въпреки че, са предназначени за уиски(питие по-често предпочитано от мъжете), дамите също изявяват желание да ги използват с мартинито си.

WooWhiskey наскоро лансира кампания за краудфъндинг в Indiegogo, където всеки може да подкрепи проекта. Срещу това „инвеститорите“ получават един или повече чифта от WooWhiskey, в зависимост от размера на инвестираните пари. Подкрепилите проекта ще получат своите „ледчета“ през Май. Трифон споделя пред Trio.bg, че очаква да съберат необходимите им $19 500 (около 34100лв.) в рамките на 40 дни, с които да стабилизират бранда и да навлязат на международния пазар.

Споделя също така, че мотивация черпи от ... българите. Както в добрия, така и в лошия смисъл. Добрите примери на успешни стартъпи като Halfbike, както и приятелите му са го насърчавали. От друга страна, имало хора, които му обяснявали, че в България нищо не може да се случи и че идеята не струва. Решил да ги обори.

Ако искате да подпомогнете проекта, можете да го направите в кампанията на WooWhiskey в Indiegogo.